2018 -جی ایلده دونیا میقیاسیندا عمومی لیکده اوشاق اولماقلا 140 مین نفر قیزیلجا اپیدمیاسیندان اؤلوب.
دونیا ساغلیق تشکیلاتینا گؤره اپیدمیا کئچن ایل دونیا میقیاسیندا 10 میلیون اینسانا یولوخدو.
حیاتینی ایتیرن‌لرین اکثریتی ایسه واکسن اولمامیش 5 یاشیندان آشاغی‌سی اولان اوشاق‌لاردیر.
تشکیلاتین باش دیرکتورو تئودور آدهانوم موضوع ایله علاقه‌لی آچیقلاماسیندا "هر هانسی بیر اوشاغین قیزیلجا کیمی واکسن ایله قارشی‌سی آلینا بیله‌جک بیر خسته‌لیگه گؤره حیاتینی ایتیرمه‌سی غضب سببی‌دیر و دونیانین ان مودافعه‌سیز اینسان‌لاری اولان اوشاق‌لاری قوروماقدا یئکون بیر اوغورسوزلوق‌دور" ایفاده‌لرینی ایشلدیب.
دونیا ساغلیق تشکیلاتی 2019-جو ایلده وضعیتین داها دهشت‌لی اولدوغونو دا بیلدیریب.
2019 -جو ایلین اولیندن دونیادا 440 مین‌دن چوخ اینسان قیزیلجا خسته‌لیگینه توتولوب.
بو باره‌ده دونیا ساغلیق تشکیلاتی‌نین ژنو-ده آچیقلادیغی راپوردا بیلدیریلیب.
قئید ائدیلیب کی، بو خستلیگین یاییلماسی داها چوخ کنگو دموکراتیک جمهوریتینده قئیده آلینیب.
"5 نویابر 2019 تاریخینه اولان معلوماتا گؤره، دونیا ساغلیق تشکیلاتینا عضوو اولان 187 اؤلکه‌ده 440 263 تصدیقلنمیش خسته‌لیک قئیده آلینیب” – راپوردا دئییلیب.
قئید ائدک کی، قیزیلجا سون درجه یولوخوجو بیر ویروس خسته‌لیگی‌دیر. هاوا دامجی‌لاری ایله اؤتورولور. باشلانغیج مرحله‌ده اساس سیمپتوم‌لار غریپه بنزییر. تب، اؤسکورک، آسقیرما، باش آغری‌سی ایله موشاهیده اولونور. سونرا دریده خاراکتریک بیر سپمه‌لر گؤرونور.
